Hɔɔlʋʋ 7
Ɛzɩma pɩwɛɛ se ɩwɩlɩ mɩ-pɩɣa lɔŋ?
“Paɣtʋ ndʋ manɖʋʋ-ŋ sɔnɔ yɔ, tɩkaɣ wɛʋ ña-laŋɩyɛ taa, ŋŋheyi-tʋ ñe-piya nɛ ŋlɛlɩɣ kaahɛzaɣ.”—Wayɩ Wayɩ Paɣtʋ 6:6, 7
Yehowa kaalabʋ hɔʋ yɔ, lʋlɩyaa ɛɖʋ tʋmɩyɛ se pɔcɔnɩ pe-piya yɔɔ. (Koloosi 3:20) Ye ŋkɛ lʋlɩyʋ yɔ, ña-sʋʋtʋ pɩkɛnaa se ŋsɩnɩ ña-pɩɣa nɛ kɔsɔɔlɩ Yehowa nɛ ŋwɩlɩ-kɛ ɖɔɖɔ lɔŋ weyi ɩsɩɣnɩ-kɛ se kɛwɛɛnɩ ɛyʋtʋ kɩbandʋ cee wayɩ yɔ. (2 Timootee 1:5; 3:15) Pɩwɛɛ ɖɔɖɔ se ŋñaɣ pana nɛ ŋtɩlɩ mbʋ pɩwɛ ña-pɩɣa laŋɩyɛ taa yɔ.—Taasɔɔ kaaʋ se pɩcɛyɩ siŋŋ se ŋha ɖɔɖɔ kɩɖaʋ kɩbaŋʋ. Pɩsa nɛ ŋwɩlɩ Ɛsɔtɔm camɩyɛ pɩɣa lɛ, pɩcɛyaa se ŋcalɩnɩ-tʋ ɖʋʋ ña-laŋɩyɛ taa.—Keɣa 39:9.
1 YELE NƐ PƖWƐƐ KƐLƐƲ ÑE-PIYA SE SƖYƆƆDƖNƖ-Ŋ
NDƲ BIBL YƆƆDƲƲ YƆ: “Pɩmʋnɩ mɩ-taa paa weyi lɛ se ekpeetini welisuu camɩyɛ, nɛ ɛwɛɛ niŋkaɣ ɖɩyɔɔdɩyɛ.” (Yakubu 1:19) Yele nɛ ñe-piya pɩzɩ nɛ sɩyɔɔdʋʋnɩ-ŋ nɛ laŋɩyɛ faaa. Yele nɛ sɩtɩlɩ se paa alɩwaatʋ ndʋ sɩsɔɔlaa se sɩyɔɔdɩnɩ-ŋ yɔ, ŋpɩzɩɣ nɛ ŋwelisini-sɩ. Pɩwɛɛ se hɔʋ taa wɛtʋ ɩwɛɛ camɩyɛ nɛ pɩtaalabɩ-sɩ kaɖɛ se siheyi-ŋ sɩ-laŋɩyɛ taa tɔm. (Yakubu 3:18) Ye piya ɩnawa se ŋkaɣ-sɩ holinuu yaa ŋkaɣ-sɩ kalʋʋ yɔ, pɩpɩzɩɣ nɛ pɩlabɩ-sɩ kaɖɛ se siheyi-ŋ sɩ-laŋɩyɛ taa tɔm. Wɛɛnɩ suuɖu nɛ ŋwɩlɩɣ ñe-piya ɖoŋ ɖoŋ se ŋsɔɔlɩ-sɩ.—Maatiyee 3:17; 1 Kɔrɛntɩ 8:1.
ƐBƐ ŊPƖZƖƔ NƐ ŊLA?
Ñe-piya ɩcaɣ se sɩyɔɔdɩnɩ-ŋ lɛ taakizini-sɩ
Yɔɔdʋʋnɩ ñe-piya ɖoŋ ɖoŋ nɛ pɩtaasɩɩnɩ alɩwaatʋ ndʋ tɔm natʋyʋ kɔŋ yɔ, tɩ-taa ɖeke
2 ÑAƔ PANA NƐ ŊNƖƖ NDƲ SƖCAƔ YƆƆDƲƲ YƆ TƖ-TAA CAMƖYƐ
NDƲ BIBL YƆƆDƲƲ YƆ: “Weyi ɛsɩm tɔm siŋŋ yɔ, ɛkaɣ hiɣu ñɩm.” (Aduwa 16:20) Pɩtasɩnɩ tɔm ndʋ ñe-piya yɔɔdʋʋ yɔ lɛ, nabʋyʋ taa pɩwɛɛ se ŋñaɣ pana nɛ ŋtɩlɩ sɩ-lɩmaɣza ɖeyi ɖeyi. Ðoŋ ɖoŋ lɛ, piya ɖɛlɛsɩɣ niye sɩ-yɔɔdaɣ taa yaa ndʋ sɩyɔɔdʋʋ yɔ, pɩtɩkɛ ndʋ sɩcaɣaɣ yɔɔdʋʋ. “Weyi ɛlɛyɩɣ cosuu nɛ pʋcɔ ewelisiɣ yɔ, pɩkɛnɩ-ɩ kɩmɛlɛndʋ.” (Aduwa 18:13) Taakpedisi nɛ pana kɔʋ.—Aduwa 19:11.
ƐBƐ ŊPƖZƖƔ NƐ ŊLA?
Paa suwe ñe-piya ɩyɔɔdʋʋ yɔ, taacɛ sɩ-nɔsɩ yɔɔ yaa taaholini-sɩ
Ñaɣ pana nɛ ŋtɔzɩ ɛzɩma pɩɩlakaɣ-ŋ alɩwaatʋ ndʋ ŋŋwɛnɩ sɩ-pɩnzɩ yɔ nɛ mbʋ pɩ-tɔm kaakɩlɩ cɛyʋʋ ñɛ-ɛzɩdaa alɩwaatʋ ndʋ tɩ-taa yɔ
3 ƖLA NƆƆ KƲÐƲMAƔ
NDƲ BIBL YƆƆDƲƲ YƆ: “Welisi, man-pɩyalʋ, ña-caa ɛsɩɣzɩɣ-ŋ lɔŋ lɛ, taalɔ ño-ɖoo paɣtʋ.” (Aduwa 1:8) Caja nɛ ɖoyo pa-naalɛ Yehowa ha ɖoŋ se peɖiyi pe-piya. Mba pɩwɛɛ se pawɩlɩ pe-piya ɛzɩma pɩwɛɛ se sɩñam-wɛ nɛ sɩɖɔ pa-paɣtʋ yɔɔ yɔ. (Efɛɛzɩ 6:1-3) Ye lʋlɩyaa ɩfɛyɩ nɔɔ kʋɖʋmaɣ yaa pɛfɛyɩnɩ “maɣzɩm kʋyʋmʋm” yɔ, piya naɣ. (1 Kɔrɛntɩ 1:10) Ye tɔm ndʋ ña-halʋ yaa ña-walʋ heyi piya yɔ, tɩtɩkɛdɩnɩ-ŋ yɔ, taakaɖɩnɩ-ɩ sɩ-ɛzɩdaa, mbʋ pʋyɔɔ yɔ, pɩpɩzɩɣ piyele nɛ sɩɩtasɩɣ-mɩ ñam ɛzɩ pɩpɔzʋʋ yɔ.
ƐBƐ ŊPƖZƖƔ NƐ ŊLA?
Ɩyɔɔdɩ nɛ ɩnɩɩnɩ ɖama ɛzɩma pɩwɛɛ se ɩhɔ piya nɩŋgbaaŋ yɔ
Ye ŋnawa se ɩfɛyɩnɩ lɩmaɣza kʋɖʋma piya lɔŋ wɩlʋʋ nʋmɔʋ taa yɔ, yele nɛ ña nɛ ña-halʋ yaa ña-walʋ ɩcaɣ ɩyɔɔdɩ-tʋ nɛ ŋtɩlɩ ɛ-lɩmaɣza camɩyɛ
4 ƖLA ÐƲTƲ CAMƖYƐ
NDƲ BIBL YƆƆDƲƲ YƆ: ‘Malɩsɩ pɩɣa eleeu nɛ ka-nʋmɔʋ.’ (Aduwa 22:6) Ɩɩpɩzɩɣ ɩcaɣ yem nɛ mi-piya tɩlɩ lɔŋ. Pɩcɛyaa se ɩwɛɛnɩ ɖʋtʋ ndʋ tɩ-yɔɔ ɩkaɣ tɩŋnʋʋ se ɩfalɩsɩ mi-piya nɛ ɩsɩɣzɩ-sɩ lɔŋ ɖɔɖɔ yɔ. (Keɣa 126:4; Aduwa 29:17) Lɔŋ sɩɣzʋʋ tɩkɛnɩ nɩŋgbaaŋ hɔm ɖeke, ɛlɛ pɩwɛɛ ɖɔɖɔ se ɩsɩnɩ mi-piya nɛ sɩtɩlɩ lɩmaɣza wena a-yɔɔ paɖʋ paɣtʋ yɔ. (Aduwa 28:7) Pɩtasɩ lɛ, wɩlɩ-sɩ ɛzɩma sɩsɔɔlɩ Yehowa Tɔm yɔ nɛ sɩtɩlɩ ɖɔɖɔ ɛ-paɣtʋ kila camɩyɛ. (Keɣa 1:2) Ye ŋlabɩ mbʋ yɔ, pɩsɩɣnɩ-sɩ nɛ sɩwɛɛnɩ ɛhʋyɛ kɩbanɖɛ.—Ebree 5:14.
ƐBƐ ŊPƖZƖƔ NƐ ŊLA?
Sɩnɩ ñe-piya nɛ sɩtaapɩtɩ se Ɛsɔ wɛɛ nɛ ɛkɛ weyi sɩpɩzɩɣ sɩtaa-ɩ liu nɛ sɩ-laŋɩyɛ pilim yɔ
Sɩnɩ-sɩ nɛ sɩtɩlɩ ɛzɩma sɩtaatɔlɩ mba pacakɩ wezuu kɩdɛkɛdʋʋ, ɛzɩ mba pɛwɛ intɛrnɛɛtɩ yɔɔ yɔ, pa-kpaca nakʋyʋ taa yɔ. Sɩnɩ-sɩ nɛ sɩtɩlɩ lɛɣtʋ ndʋ tɩ-yɔɔ sɩtɩŋna nɛ sɩtaatɔlɩ mba pasʋʋnɩ piya yɔ, pa-kpaca nakʋyʋ taa yɔ